ตลท.ตั้ง “ประสาร ไตรรัตน์วรกุล” นั่งประธานกรรมการ มีผล 5 ก.พ.64
ตลท.ตั้ง “ประสาร ไตรรัตน์วรกุล” นั่งประธานกรรมการ มีผล 5 ก.พ.64
5 ก.พ. 2564

คณะกรรมการตลาดหลักทรัพย์มีมติเลือก นายประสาร ไตรรัตน์วรกุล เป็นประธานกรรมการตลาดหลักทรัพย์ฯ คนที่ 17 ซึ่งได้เริ่มปฏิบัติหน้าที่ตั้งแต่ 5 ก.พ. นี้ แทนนายชัยวัฒน์ วิบูลย์สวัสดิ์ ที่ครบวาระการดำรงตำแหน่ง และเลือก นายพิเชษฐ สิทธิอำนวย เป็นรองประธานกรรมการตลาดหลักทรัพย์ฯ โดยคณะกรรมการตลาดหลักทรัพย์ฯ ชุดปัจจุบันจะมีวาระดำรงตำแหน่ง 3 ปี ตั้งแต่ 5 กุมภาพันธ์ 2564 – 4 กุมภาพันธ์ 2567
โดย นายประสาร ไตรรัตน์วรกุล จบการศึกษาวิศวกรรมศาสตรบัณฑิต จุฬาลงกรณ์มหาวิทยาลัย ปริญญาโท Engineering in Industrial Engineering and Management จาก Asian Institute of Technology (AIT) และ Master in Business Administration จาก Harvard University สหรัฐอเมริกา และปริญญาเอก Doctor of Business Administration จาก Harvard University สหรัฐอเมริกา นายประสารเคยดำรงตำแหน่งสำคัญในระดับประเทศหลายตำแหน่ง
อาทิ ผู้ว่าการธนาคารแห่งประเทศไทย เลขาธิการ สำนักงานคณะกรรมการกำกับหลักทรัพย์และตลาดหลักทรัพย์ ประธานคณะกรรมการปฏิรูปประเทศด้านเศรษฐกิจ และปัจจุบันนายประสารยังดำรงตำแหน่งสำคัญในองค์กรต่าง ๆ อาทิ ประธานคณะกรรมการบริหารกองทุนเพื่อความเสมอภาคทางการศึกษา ประธานสภาสถาบันวิจัยเพื่อการพัฒนาประเทศไทย (TDRI)
ส่วนนายพิเชษฐ สิทธิอำนวย จบการศึกษาวิศวกรรมศาสตรบัณฑิต จุฬาลงกรณ์มหาวิทยาลัย ปริญญาโท บริหารธุรกิจ University of Texas at Austin สหรัฐอเมริกา นายพิเชษฐมีประสบการณ์ทำงานในภาคตลาดทุนมาอย่างยาวนาน โดยเคยดำรงตำแหน่งกรรมการตลาดหลักทรัพย์ฯ มาแล้วก่อนหน้านี้ และปัจจุบันดำรงตำแหน่งกรรมการผู้อำนวยการ บริษัทหลักทรัพย์ บัวหลวง จำกัด (มหาชน) นอกจากนี้ ยังมีตำแหน่งสำคัญในภาคตลาดทุน อาทิ นายกสมาคมบริษัทหลักทรัพย์ไทย กรรมการสภาธุรกิจตลาดทุนไทย กรรมการ คณะกรรมการพัฒนาตลาดทุนไทย กรรมการ คณะกรรมการวินัยบุคคลากรในธุรกิจตลาดทุน สำนักงานคณะกรรมการกำกับหลักทรัพย์และตลาดหลักทรัพย์
โดยปัจจุบัน คณะกรรมการตลาดหลักทรัพย์ฯ มี 11 ท่าน ประกอบด้วย นายประสาร ไตรรัตน์วรกุล เป็นประธานกรรมการ  นายพิเชษฐ สิทธิอำนวย เป็นรองประธานกรรมการ ส่วนกรรมการตลาดหลักทรัพย์ฯ อีก 9 ท่าน ได้แก่ นางกุลภัทรา สิโรดม  นายธิติ ตันติกุลานันท์ นายนรเชษฐ์ แสงรุจิ  นายไพบูลย์ นลินทรางกูร  นางวรวรรณ ธาราภูมิ  นายเสรี นนทสูติ  นางสาวโสภาวดี เลิศมนัสชัย นายอนุชิต อนุชิตานุกูล และนายภากร ปีตธวัชชัย ซึ่งเป็นกรรมการและผู้จัดการ